钦定古今图书集成/明伦汇编/家范典/第085卷 > 《内顾诗二首》潘岳
## 钦定古今图书集成/明伦汇编/家范典/第085卷 > 《内顾诗二首》潘岳

静居怀所欢，登城望四泽。春草郁青青，桑柘何奕奕。
芳林振朱荣，渌水激素石，初征冰未泮。忽焉袗𫄨绤，
漫漫三千里，迢迢远行客，驰情恋朱颜，寸阴过盈尺。
夜愁极清晨，朝悲终日夕，山川信悠永，愿言良弗获。
引领讯归期，沈思不可释。

独悲安所慕，人生若朝露。绵邈寄绝域，眷恋想平素。
尔情既来追，我心亦还顾。形体隔不达，精爽交中路。
不见山下松，隆冬不易故。不见涧边柏，岁寒守一度。
无谓希见疏，在远分弥固。